SCN คาดจบดีล M&A ปั๊มก๊าซ NGV 2 แห่งใน Q3/58
SCN คาดจบดีล M&A ปั๊มก๊าซ NGV 2 แห่งใน Q3/58 เล็งซื้อเพิ่มอีก 5 แห่งปีหน้า หวังส้รางความแข็งแกร่งให้บริษัทมากยิ่งขึ้น
10 ส.ค. 2558

นายฤทธี กิจพิพิธ กรรมการบริหาร ผู้อำนวยการสายงานบริหารและการตลาด บริษัท สแกน อินเตอร์ จำกัด (มหาชน) หรือ SCN เปิดเผยว่า บริษัทมีเป้าหมายซื้อกิจการสถานีบริการก๊าซธรรมชาติสำหรับยานยนต์เพิ่มเติม จากปัจจุบันที่มีอยู่แล้ว 2 แห่ง โดยขณะนี้อยู่ระหว่างการเจรจาเข้าซื้อกิจการสถานีบริการก๊าซธรรมชาติสำหรับยานยนต์ในเขตกรุงเทพฯ และปริมณฑลอีก 2 แห่ง มีกำลังการผลิตต่อสถานีอยู่ที่ 30 ตันต่อวัน
โดยบริษัทจะเข้าไปปรับปรุงการบริหารจัดการเพื่อเพิ่มประสิทธิภาพให้มากยิ่งขึ้น ซึ่งคาดว่าจะสามารถสรุปและเข้าซื้อกิจการทั้ง 2 แห่งได้ภายในไตรมาส 3 ปีนี้ และคาดว่าจะสามารถรับรู้รายได้ภายในไตรมาส 4 ทันที ขณะที่ปี 59 วางแผนเตรียมซื้อสถานีบริการก๊าซธรรมชาติสำหรับยานยนต์เพิ่มอีก 5 แห่ง หนุนการเติบโตแบบก้าวกระโดด
ทั้งนี้ บริษัทมีนโยบายผลักดันธุรกิจกลุ่มสถานีบริการก๊าซธรรมชาติสำหรับยานยนต์ ให้เติบโตแบบก้าวกระโดดภายใต้รูปแบบการเข้าซื้อกิจการ (M&amp;A) จากผู้ประกอบการเดิม โดยเปิดกว้างการเลือกซื้อกิจการสถานีบริการทั้งที่อยู่บนแนวท่อก๊าซและนอกแนวท่อก๊าซ เพื่อสร้างความแข็งแกร่งให้แก่การดำเนินงานของบริษัทมากยิ่งขึ้น